Ավելին. Սևանա լիճը, ինչպես գիտնականը նշեց, մեր ոռոգման ու խմելու ջրերի 80 տոկոսն է ապահովում, և եթե այսպես շարունակվի աղտոտվել, մենք կզրկվենք նշված ջրերն օգտագործելու հնարավորությունից, ինչպես նաև անասնապահությունից ու ձկնաբուծությունից: Հավելենք նաև, որ էապես կբարձրանան բնակչության հիվանդացության ու մահացության առանց այն էլ բարձր ցուցանիշները: Սևանա լճում ջրի աղտոտման հանգեցրած և կապտականաչ ջրիմուռների աճը խթանած ու խթանող օրգանական նյութը, նույնիսկ ՀՀ բնապահպանության նախարարության 2017թ. պաշտոնական տեղեկատվության համաձայն, գերազանցում է թույլատրելի նորման: Նույն ուսումնասիրության համաձայն, պղնձի քանակը Սևանա լճում սահմանային թույլատրելի խտությունը գերազանցում է 1,3-7,3 անգամ, քրոմի քանակը 2-3,8 անգամ, վանադիումինը` 5-5,6 անգամ, մագնեզիումինը` 1,2 անգամ, սելենինը` 5,7-7 անգամ: Ո՞վ, ավելի ճիշտ, ովքե՞ր են պատասխան տալու այս ամենի համար: Լիճը հենց այնպես չէր կարող կեղտոտվել և ինքն իրեն չի կեղտոտվել վերոնշյալ նյութերով, մարդիկ են մեղավոր` պետական համապատասխան պաշտոնյաները (նախկին ու ներկա), տնտեսվարողները… Եթե նրանք չկանչվեն պատասխանատվության, ուրեմն կոռուպցիայի դեմ իշխանությունների պայքարը ձևական է, կոռուպցիայի դեմ պայքարելու երևութականություն ստեղծելու նպատակ ունեցող, ուրեմն իրականում չկա նոր Հայաստան, կեղծիքով անվանափոխված հին Հայաստանն է: